ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Δεκεμβρίου 1992 όσον αφορά την εισαγωγή στην Κοινότητα ζώντων χοίρων, σπέρματος χοίρου, εμβρύων χοίρου, νωπού χοιρείου κρέατος και προϊόντων χοιρείου κρέατος από την Ουγγαρία και την τροποποίηση της απόφασης 92/539/ΕΟΚ

(93/21/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών που διέπουν την οργάνωση των κτηνιατρικών ελέγχων των εισαγομένων στην Κοινότητα ζώων με προέλευση τρίτες χώρες και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), όπως τροποποιήθηκαν τελευταία από την οδηγία 92/438/ΕΟΚ του Συμβουλίου (2), και ιδίως το άρθρο 18,

την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών που διέπουν τη διοργάνωση κτηνιατρικών ελέγχων για τα προϊόντα που εισάγονται στην Κοινότητα από τρίτες χώρες (3), όπως τροποποιήθηκε τελευταία από την οδηγία 92/438/ΕΟΚ, και ιδίως το άρθρο 19,

Εκτιμώντας:

ότι στην Ουγγαρία παρουσιάστηκαν κρούσματα κλασικής πανώλης των χοίρων-

ότι η εμφάνιση της κλασικής πανώλης των χοίρων στην Ουγγαρία ενδέχεται να αποτελέσει σοβαρή απειλή για τις αγέλες των ζώων στα κράτη μέλη, όσον αφορά το εμπόριο ζώντων χοίρων, νωπού χοιρείου κρέατος, σπέρματος χοίρου, εμβρύων χοίρου και ορισμένων προϊόντων με βάση το χοίρειο κρέας-

ότι, ως συνέπεια της εμφάνισης της κλασικής πανώλης των χοίρων, η Επιτροπή εξέδωσε την απόφαση 92/539/ΕΟΚ της 10ης Νοεμβρίου 1992 για την εισαγωγή στην Κοινότητα ζώντων χοίρων, σπέρματος χοίρου, εμβρύων χοίρου, νωπού χοιρείου κρέατος και προϊόντων χοιρείου κρέατος από την Ουγγαρία (4)-

ότι τα μέτρα τα οποία λαμβάνονται με βάση την απόφαση 92/539/ΕΟΚ θα πρέπει να θεωρηθούν ως προσωρινά προστατευτικά μέτρα τα οποία θα διαβιβαστούν στη Μόνιμη Κτηνιατρική Επιτροπή με στόχο τη διεύρυνση, την τροποποίηση ή την κατάργηση των μέτρων που έχουν θεσπισθεί-

ότι φαίνεται απαραίτητο να προσαρμοστούν τα προσωρινά μέτρα ώστε να ληφθεί υπόψη η εξέλιξη της ασθένειας- ότι, με χωριστή απόφαση 93/20/ΕΟΚ της Επιτροπής (5) τροποποιούνται οι υγειονομικοί όροι που αφορούν τα ζώα και το υγειονομικό πιστοποιητικό που απαιτείται για τους ζώντες χοίρους, το νωπό χοίρειο κρέας και τα προϊόντα χοιρείου κρέατος τα οποία εισάγονται από την Ουγγαρία-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 92/539/ΕΟΚ τροποποιείται ως εξής:

1. ο τίτλος αντικαθίσταται από το ακόλουθο κείμενο:

"Απόφαση της Επιτροπής της 10ης Νοεμβρίου 1992 όσον αφορά την εισαγωγή στην Κοινότητα σπέρματος χοίρου και εμβρύων χοίρου προερχομένων από την Ουγγαρία."-

2. το άρθρο 1 αντικαθίσταται από το ακόλουθο κείμενο:

"Τα κράτη μέλη θα απαγορεύσουν την εισαγωγή από την περιοχή Bekes της Ουγγαρίας:

- σπέρματος οικοσίτων χοιροειδών,

- εμβρύων οικοσίτων χοιροειδών."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 268 της 24. 9. 1991, σ. 56.

(2) ΕΕ αριθ. L 243 της 25. 8. 1992, σ. 27.

(3) ΕΕ αριθ. L 373 της 31. 12. 1990, σ. 1.

(4) ΕΕ αριθ. L 347 της 28. 11. 1992, σ. 68.

(5) Βλέπε σελίδα 5 της παρούσας Επίσημης Εφημερίδας.